Document ID: 32014D0290

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Απριλίου 2014
σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής σύνδεσης ΕΕ-Χιλής σχετικά με την τροποποίηση του παραρτήματος XII της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, για τη θέσπιση των καταλόγων με χιλιανούς φορείς που συνάπτουν δημόσιες συμβάσεις σύμφωνα με τις διατάξεις του τίτλου IV του μέρους IV για τις δημόσιες συμβάσεις
(2014/290/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Η συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (1) («η συμφωνία σύνδεσης»), υπεγράφη στις 18 Νοεμβρίου 2002.
(2)
Το παράρτημα XII της συμφωνίας σύνδεσης προβλέπει καταλόγους φορέων στη Δημοκρατία της Χιλής («Χιλή») που συνάπτουν δημόσιες συμβάσεις σύμφωνα με τις διατάξεις για τις δημόσιες συμβάσεις του τίτλου IV του μέρους IV της συμφωνίας σύνδεσης.
(3)
Στις 10 Φεβρουαρίου, η Χιλή κοινοποίησε στην Ένωση την πρόθεσή της να τροποποιήσει το πεδίο εφαρμογής για τις δημόσιες συμβάσεις στο παράρτημα XII της συμφωνίας σύνδεσης σύμφωνα με το άρθρο 159 παράγραφος 1 της εν λόγω συμφωνίας. Στις 18 Οκτωβρίου 2012, η Χιλή παρείχε πρόσθετες πληροφορίες. Η τροποποίηση συνίσταται στην απλούστευση ορισμένων καταλόγων φορέων στο παράρτημα XII της συμφωνίας σύνδεσης, και συγκεκριμένα: στο προσάρτημα 1Α, οι φορείς που απαριθμούνται στο πλαίσιο κάθε υπουργείου και περιφερειακής κυβέρνησης, αντικαθίστανται από μια ρήτρα «σάρωθρο» που καλύπτει όλους τους φορείς που υπάγονται στα απαριθμούμενα υπουργεία και περιφερειακές κυβερνήσεις, και, στο προσάρτημα 2Α, οι λεπτομέρειες του καταλόγου για όλους τους φορείς σε αποκεντρωμένο επίπεδο αντικαθίστανται από μια περισυλλεκτική φράση: «όλοι οι δήμοι» («η τροποποίηση του παραρτήματος XII της συμφωνίας σύνδεσης»). Το προσάρτημα 1Β και το προσάρτημα 2Β, καθώς και το προσάρτημα 3 μέχρι το προσάρτημα 5 του παραρτήματος XII της συμφωνίας σύνδεσης, παραμένουν αμετάβλητα.
(4)
Κατόπιν της κοινοποίησης αυτής, και σύμφωνα με το άρθρο 159 παράγραφος 2 και 3 της συμφωνίας σύνδεσης, τα μέρη της συμφωνίας σύνδεσης θεωρούν σκόπιμο η επιτροπή σύνδεσης ΕΕ-Χιλή («η επιτροπή σύνδεσης») να λάβει απόφαση η οποία θα αντανακλά την τροποποίηση του παραρτήματος XII της συμφωνίας σύνδεσης.
(5)
Η θέση της Ένωσης στο πλαίσιο της επιτροπής σύνδεσης θα πρέπει να βασισθεί στο επισυναπτόμενο σχέδιο απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση που πρέπει να ληφθεί, εξ ονόματος της Ένωσης στο πλαίσιο της επιτροπής σύνδεσης ΕΕ-Χιλή («η επιτροπή σύνδεσης») σχετικά με την τροποποίηση του παραρτήματος XII της συμφωνίας σύνδεσης, το οποίο θεσπίζει τους καταλόγους των χιλιανών φορέων που συνάπτουν δημόσιες συμβάσεις σύμφωνα με τις διατάξεις του τίτλου IV του μέρους IV για τις δημόσιες συμβάσεις, βασίζεται στο σχέδιο απόφασης της επιτροπής σύνδεσης που επισυνάπτεται στην παρούσα απόφαση.
Άρθρο 2
Μετά την έκδοσή της, η απόφαση της επιτροπής σύνδεσης δημοσιεύεται στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση αρχίζει να ισχύει την ημερομηνία της έκδοσής της.
Λουξεμβούργο, 14 Απριλίου 2014.

Labels: 18
3
15
5